钦定古今图书集成/明伦汇编/氏族典/第261卷 > 王文同
## 钦定古今图书集成/明伦汇编/氏族典/第261卷 > 王文同

按《隋书王文同传》：“文同，京兆颍阳人也。性明辩，有干
用。开皇中，以军功拜仪同，寻授桂州司马。炀帝嗣位，
征为光禄少卿，以忤旨出为恒山郡丞。有豪猾，每持
长吏长短，前后守令咸惮之。文同下车，召而数之，因
令左右剡木为大橛，埋之于庭，出尺馀，四角各埋小
橛，令其人踣心于木橛上，缚四支于小橛，以棒殴其”
背，应时溃烂。及帝征辽东，令文同巡察河北诸郡。文
同见沙门斋戒菜食者，以为妖妄，皆收系狱，求沙门
相聚讲论。及长老共为僧会者数百人，以为聚结惑
众，尽斩之。又悉裸僧尼，验有淫状非童男女者数千
人，复将杀之。郡中士女号哭于路。帝闻而大怒，遣使
者达奚善意驰锁之，斩于河间。